Diari Oficial de la Generalitat Valenciana


Sumari del DOGV 6482, del 17-03-2011 (2011/3044)

RESOLUCIÓ d'1 de març de 2011, del director de l'Agència Valenciana de l'Energia, per la qual s'establixen les bases per a la selecció de les empreses col·laboradores per a la realització d'auditories energètiques en comunitats de regants de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6482

Data del DOGV
:   17-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3044


Data del document
:   01-03-2011

Organisme emissor
:   Agència Valenciana de l'Energia, AVEN

Tipus de document
:   Resolució

Descriptors 

:   * ajuda pública

RESOLUCIÓ d'1 de març de 2011, del director de l'Agència Valenciana de l'Energia, per la qual s'establixen les bases per a la selecció de les empreses col·laboradores per a la realització d'auditories energètiques en comunitats de regants de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+). [2011/3044]  
Actualment, el consum d'aigua i energia en el sector agrari és molt important, per la qual cosa cal dur a terme actuacions que minimitzen estos consums, ja que suposen l'emissió de gasos contaminants com és el cas de CO2. Un dels camins per a frenar l'increment d'este tipus d'emissions consistix a reduir la demanda energètica per mitjà de l'ús d'equips, tècniques i desenvolupament més eficients. Per a això, la primera tasca que cal realitzar serà estudiar la situació energètica actual de les comunitats de regants per a tractar d'introduir criteris d'eficiència energètica.   
Per a això, en el Pla d'Acció de l'Estratègia d'Estalvi i Eficiència Energètica 2008-2012 es proposa desenvolupar la mesura de «realització d'auditories energètiques i plans d'actuació de millores en comunitats de regants». Per a la posada en marxa en matèria d'esta mesura, l'Institut per a la Diversificació i Estalvi d'Energia (IDAE) ha desplegat un protocol d'auditoria energètica en comunitats de regants que permet una anàlisi exhaustiva de la situació energètica de la comunitat. Amb este protocol es poden diagnosticar els punts dèbils de menor eficiència de la comunitat de regants i proposar així solucions de millora energètica d'esta. Es pretén que este protocol d'auditoria energètica siga una eina útil per a valorar i reduir, si és el cas, el consum energètic i econòmic de les explotacions agrícoles en regadius.  
  
A fi que els estudis es realitzen segons marca el protocol, l'Agència Valenciana de l'Energia (AVEN) ha elaborat un procediment en què seleccionarà un determinat nombre d'empreses col·laboradores amb demostrada experiència i capacitat per a dur a terme la realització de les auditories energètiques en les comunitats de regants de la Comunitat Valenciana.  
L'Agència Valenciana de l'Energia (AVEN) creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i gestió d'ajudes i incentius financers per a fins de conservació, estalvi, diversificació, desenvolupament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 28 de març de 2008, és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este.  
  
Per tot el que s'exposa i dins del marc jurídic establit, resolc:  
  
  
Article 1. Objecte i àmbit  
L'objecte d'esta convocatòria és establir els criteris per a la selecció de les empreses col·laboradores que realitzaran les auditories energètiques en les comunitats de regants de la Comunitat Valenciana beneficiàries de les ajudes concedides per l'AVEN en les diferents convocatòries d'ajudes anuals que es publiquen en este sentit en el marc del Pla d'Acció de l'Estratègia d'Estalvi i Eficiència Energètica (PAE4+). Les empreses col·laboradores seran seleccionades segons els criteris que s'establixen en l'annex 1 de la present resolució.  
  
Article 2. Documentació que cal presentar, lloc de presentació i termini  
1. La documentació que s'ha de presentar, indicada en l'annex 1, podrà lliurar-se en la seu de l'Agència Valenciana de l'Energia a València, carrer Colom, número 1, 4a planta. També podrà presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la documentació en una oficina de Correus, haurà de fer-se en un sobre obert perquè la instància siga datada i segellada per l'oficina de Correus abans de ser certificada.  
2. El termini de presentació de sol·licituds serà de 20 dies naturals, comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret d'acabament del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.  
  
  
  
DISPOSICIÓ FINAL ÚNICA  
  
La present resolució entrarà en vigor el dia que es publique en el Diari Oficial de la Comunitat Valenciana.  
  
València, 1 de març de 2011.- El director de l'Agència Valenciana de l'Energia: Antonio Cejalvo Lapeña.  
  
  
ANNEX 1  
  
Bases de la convocatòria per a la selecció de les empreses col·laboradores per a la realització d'auditories energètiques en comunitats de regants  
  
1. Objecte de la convocatòria  
L'objecte de la convocatòria és seleccionar les empreses col·laboradores que realitzaran les auditories energètiques en les comunitats de regants beneficiàries de les ajudes que convoca anualment l'Agència Valenciana de l'Energia, per als exercicis 2010 i 2011, sempre que hi haja un programa en què puguen incloure's.  
Esta selecció no implica cap relació contractual entre les empreses seleccionades i l'Agència Valenciana de l'Energia.  
  
2. Nombre i distribució de les auditories  
Per a cada una de les províncies de la Comunitat Valenciana se seleccionarà una empresa col·laboradora que serà la que realitze els estudis en les comunitats de regants pertanyents a la província esmentada.  
El nombre d'auditories energètiques que cal realitzar en cada una de les províncies dependrà de les sol·licituds finalment concedides a les comunitats de regants en cada una de les convocatòries d'ajudes que es puguen publicar des de l'Agència Valenciana de l'Energia anualment. Per tant, fins que no es publiquen les resolucions d'ajudes, no es podrà assegurar el nombre d'auditories que cal realitzar en cada província.  
  
3. Pressupost i cost dels estudis  
En cada una de les convocatòries anuals que puga publicar l'AVEN per a donar suport a la realització d'auditories energètiques en comunitats de regants, s'establirà el pressupost assignat a donar suport als estudis presentats per les comunitats de regants i s'establiran els costos màxims dels estudis i les possibles ajudes que s'hagen de concedir.   
Per a la convocatòria de 2010, segons la superfície regable (hectàrees), s'establixen per a cada un dels estudis els següents costos sense IVA:  
  
  
  
En els anys següents, d'acord amb les resolucions d'ajudes que pogueren publicar-se, s'establiran els costos màxims de les auditories.  
  
4. Treballs que cal realitzar  
Les empreses col·laboradores seleccionades hauran de realitzar les auditories energètiques segons el que establix el protocol d'auditories energètiques en comunitats de regants elaborat per l'IDAE realitzant, per tant, els treballs següents:  
4.1. Presa de dades  
En esta fase es recopilen tres categories de dades:  
4.1.1. Dades de funcionament ordinari. Són les que maneja la comunitat de regants en el seu procés habitual de gestió. Entre estes s'inclouen les dades descriptives i de funcionament intern, dades de subministrament hídric i dades de tipus energètic (factures consum elèctric i tèrmic).  
4.1.2. Dades d'infraestructura i maneig de les instal·lacions. Són les dades referents a la descripció i característiques de tota la infraestructura de la comunitat de regants, així com les referents al funcionament i maneig de la xarxa de distribució d'aigua.  
4.1.3. Dades de consum energètic específic. Són les referents al consum energètic instantani mesurats en els equips, necessaris per a poder calcular l'eficiència energètica del seu funcionament. Entre les dades necessàries es troben les dades de tipus elèctric i les dades de tipus hidràulic.  
8.9.0.3. Presa de dades de consum elèctric. Per a avaluar el consum elèctric i l'eficiència energètica de les instal·lacions de la comunitat de regants es registren diferents dades elèctriques per mitjà d'un analitzador de xarxes. Les dades registrades seran les següents:  
- Potència activa (kW). La potència activa permet calcular el rendiment dels equips de bombament, per comparació amb la potència teòrica de l'elevació, que s'obté a partir de les dades del cabal i l'altura manomètrica de la impulsió.  
- Potència reactiva (kVa). La potència reactiva permet conéixer el factor de potència de la instal·lació. Un baix consum de potència reactiva (factor de potència alt) suposa un ús eficient de l'energia, a més de repercutir en la facturació, ja que el complement per energia reactiva és negatiu.  
- Factor de potència.  
- Altres dades: tensió simple (V), intensitat de corrent (A), freqüència (Hz), potència aparent (kVA), factor de potència, energia activa (kWh), energia reactiva inductiva (kVArh L) i energia reactiva capacitiva (kVArh C).  
En cada estació de bombament de la comunitat de regants es registraran les dades elèctriques a distints règims de treball de cada bomba a fi de poder construir les corbes característiques i conéixer el rendiment a distints règims. Per a això es registraran també simultàniament les pressions i els cabals en els dits punts de funcionament.  
2.7.6.0. Presa de dades hidràuliques. Les dades de tipus hidràulic es mesuraran simultàniament amb les de tipus elèctric, per a poder calcular així l'eficiència energètica dels bombaments estudiats. Les dades que s'han de mesurar seran el cabal instantani subministrat i la pressió. Per a la mesura del cabal instantani s'utilitzaran cabalímetres instal·lats en cada bombament. Per a la mesura de la pressió s'instal·laran manòmetres o sondes, una en el col·lector d'aspiració i l'altra en el d'impulsió del bombament. Les dades de pressions, de cabals i les dades elèctriques s'hauran d'emmagatzemar en un suport de dades per a l'anàlisi posterior.   
Juntament amb esta presa de dades es realitzarà una recopilació i anàlisi de la facturació elèctrica de les estacions de bombament més importants de la zona d'estudi.  
4.2. Elaboració d'indicadors d'ús de l'energia  
Per a esta fase es determinen diferents tipus d'indicadors que permeten caracteritzar l'ús de l'energia, a partir de la presa de dades prèvia.  
  
Els indicadors s'han de calcular per sectors hidràulics independents i per al total de la comunitat de regants. S'entén per sector hidràulic independent aquell en què el volum total d'aigua en els punts de subministrament, que s'aporta posteriorment en la superfície regable del sector, és una dada coneguda i, d'altra banda, que els bombaments que hi ha distribuïxen aigua en la superfície del sector.  
4.2.1. Indicadors descriptius:  
- Superfície regable (ha). Superfície total amb dret a reg en la comunitat de regants.  
- Superfície regada (ha). Superfície total regada en la campanya de reg.  
- Volum d'aigua de reg que entra al sistema (m³). Quantitat total d'aigua que entra a la comunitat de regants.  
- Volum d'aigua de reg subministrada als usuaris (m³). Quantitat mesurada en la unió entre el sistema de distribució i la presa de l'agricultor.  
- Subministrament d'aigua de reg per unitat d'àrea regable (m³·ha-1). Volum total que entra a la comunitat de regants, sense considerar les pèrdues, dividit per la superfície de reg amb dret a reg.  
- Subministrament d'aigua de reg per unitat d'àrea regada (m³·ha-1). Volum total que entra a la comunitat de regants, sense considerar les pèrdues, dividit per la superfície de reg actual.  
- Potència total contractada (kW). Suma de la potència total contractada.  
- Potència total consumida (kW). Suma de totes les potències dels equips realment alimentats. Correspon a la potència màxima mesurada amb l'analitzador de xarxes durant el període de mesura.  
- Energia anual consumida (kWh). Suma de l'energia activa total facturada per la comunitat de regants.  
- Energia reactiva anual consumida (kWrh). Suma de l'energia reactiva total facturada per la comunitat de regants.  
4.2.2. Indicadors de rendiment:  
- Rendiment de potència (%). És el quocient entre la suma de les potències consumides i la suma de totes les potències contractades.  
- Factor de potència. S'obté com el quocient entre l'energia activa anual consumida i l'arrel quadrada de la suma del quadrat de l'energia activa anual consumida i l'energia reactiva anual consumida.  
- Potència consumida per unitat d'àrea regable (kW·ha-1). És el quocient entre la suma de les potències consumides i la superfície de reg amb dret a reg.  
- Potència consumida per unitat d'àrea regada (kW·ha-1). És el quocient entre la suma de les potències consumides i la superfície de reg actual.  
- Energia consumida per àrea regada (kWh·ha-1). És el quocient entre l'energia activa consumida i la superfície de reg actual.  
- Energia consumida per volum d'aigua de reg que entra al sistema (kWh·m-3). És el quocient entre l'energia activa consumida i el volum total d'aigua que entra al sistema, sense considerar les pèrdues.  
- Cost energètic per àrea regada (?·ha-1). Representa la facturació total d'energia dividit per la superfície de reg actual.  
- Cost energètic per m³ que entra al sistema (?·m-3). Representa la facturació total d'energia dividit pel volum total d'aigua que entra al sistema.  
- Cost energètic per m³ subministrat als usuaris (?·m-3). Representa la facturació total d'energia dividit pel volum total d'aigua subministrat als usuaris.  
- Despesa energètica (%). S'obté en dividir la despesa energètica entre les despeses totals. Representa el percentatge de les despeses que es deuen a la despesa energètica.  
4.2.3. Indicadors d'eficiència:  
- IDE: Índex de dependència energètica (%). S'obté dividint el volum total d'aigua bombat pel d'aigua que entra al sistema. Representa el percentatge d'aigua que és bombada davant del total d'aigua que entra a la comunitat de regants o sector hidràulic independent.  
  
- ICE: Índex de càrrega energètica (m). Representa l'altura manomètrica mitjana subministrada pels bombaments, incloent-hi els punts de subministrament que no necessiten bombament.  
- EEB: Eficiència energètica de bombaments (%). Representa el quocient entre la potència hidràulica subministrada pels bombaments i la potència elèctrica consumida. S'ha de ponderar el valor de l'eficiència de cada bombament segons el consum energètic.  
- ESE: Eficiència de subministrament energètic (%). Representa el quocient entre l'energia necessària que cal aportar al sistema i l'energia real aportada.  
- EEG: Eficiència energètica general de la comunitat de regants (%). Representa l'eficiència energètica general de la xarxa de distribució de tota la comunitat de regants.  
4.3. Qualificació energètica  
Una vegada determinats els indicadors s'establix una qualificació de la comunitat de regants segons el consum energètic i l'eficiència energètica segons les taules establides en el protocol d'auditories en comunitats de regants elaborat per l'IDAE.   
4.4. Anàlisi i proposta de millores  
Les mesures energètiques proposades hauran d'optimitzar la demanda energètica de la comunitat de regants, i prestaran especial atenció a aquells aspectes en què s'han detectat oportunitats d'estalvi per mitjà de l'anàlisi energètica realitzada en els apartats anteriors. S'hauran de plantejar propostes de millores en almenys els aspectes següents:  
  
- Millores en el disseny.  
- Millores en el maneig.  
- Millores en pous, bombaments i servicis.  
- Millora en les condicions de compra de les energies utilitzades. Descripció de la millora proposada de cada contracte indicant la justificació d'esta, la tarifa actual i la tarifa després de la millora, el cost actual i el cost després de la millora, calculant l'estalvi econòmic anual que suposa la implantació d'esta.  
Les propostes d'eficiència energètica que es recomanen han de ser justificades tècnicament i econòmicament i s'ha d'indicar en cada una d'estes:  
- Descripció de la mesura, detallant les operacions, actuacions, modificacions o control que s'ha de realitzar per a dur a terme la millora energètica proposada, així com, els equips i/o materials que cal utilitzar per a portar-la a cap. La descripció de la mesura ha de ser suficient per a justificar l'origen de l'estalvi.  
- Estalvi tèrmic i elèctric anual expressat en termes d'energia primària (kWh/any i tep/any).   
- Estalvi emissions de CO2.  
- Estalvi cost energètic.  
- Inversions associades i temps de retorn.  
- Termini d'execució de la mesura proposada.  
4.5. Resum i conclusions  
En este apartat es descriurà de forma resumida les distintes àrees de millora de l'eficiència energètica detectades a partir de les anàlisis energètiques, així com les mesures proposades en l'apartat anterior per a reduir el consum energètic global de la comunitat de regants.  
  
L'informe final que cal lliurar haurà de seguir el model indicat per l'Agència Valenciana de l'Energia.  
Així mateix, les empreses col·laboradores seleccionades hauran de crear una aplicació informàtica tipus base de dades en què queden reflectides totes les dades rellevants dels estudis realitzats segons les especificacions establides per l'AVEN.  
  
5. Capacitat i solvència  
Podran presentar-se a esta convocatòria, les persones naturals o jurídiques, espanyoles o estrangeres, que tinguen plena capacitat d'obrar i acrediten la seua solvència econòmica, financera i tècnica o professional, i en les quals no concórrega alguna de les circumstàncies a què es referix l'article 49 de la LCSP.  
Els sol·licitants acreditaran la seua solvència econòmica, financera i tècnica pels mitjans que a continuació s'indiquen i hauran d'aportar els documents següents.  
- Solvència econòmica i financera:  
Declaració relativa a la xifra de negocis global en els últims tres anys.  
- Solvència tècnica i professional:  
Es justificarà la solvència esmentada a través dels documents indicats en l'apartat 6.2. Així mateix, les proposicions hauran de complir els requisits mínims establits en l'apartat 7.  
  
6. Contingut de la proposta  
En la documentació presentada s'haurà d'indicar si la proposta realitzada pel sol·licitant és per a la realització de les auditories a la província de Castelló, València o Alacant.  
Les empreses hauran de presentar la documentació següent:  
6.1. Documentació administrativa.  
6.1.1. Documents comuns per a tots els sol·licitants:  
a) Els que compareguen o firmen proposicions en nom d'un altre, presentaran poder validat a este efecte pel servici jurídic de qualsevol conselleria de la Generalitat Valenciana i autorització perquè l'AVEN obtinga directament les dades d'identificació personal (DNI o NIE). En cas de no autoritzar-se s'haurà d'aportar fotocòpia del DNI o NIE.  
Si l'empresa fóra persona jurídica el poder haurà d'estar inscrit en el Registre Mercantil, llevat que es tracte de poder per a acte concret, i en este cas no serà necessària la inscripció, d'acord amb l'article 94.5 del reglament d'este registre.  
b) Compromís de constitució d'unió temporal d'empreses, si és el cas.   
Quan dos o més empreses acudisquen a la convocatòria constituint una unió temporal, cada una d'estes haurà d'acreditar la seua personalitat i capacitat, i ha d'indicar en document privat els noms i la participació dels components i la persona o entitat que tindrà la representació de totes davant de l'administració.  
c) Documents que acrediten la solvència econòmica i financera, en els termes i pels mitjans que s'especifiquen en el punt 5 del present annex.  
d) Documents que acrediten la solvència tècnica, en els termes i pels mitjans que s'especifiquen en l'apartat 6.2 del present annex.  
  
e) Testimoni judicial, certificat administratiu o quan este document no puga ser expedit per l'autoritat competent podrà ser substituït per una declaració responsable atorgada davant d'una autoritat administrativa, notari públic o organisme professional qualificat, de la plena capacitat d'obrar, de no trobar-se inclòs en cap de les circumstàncies que enumera l'article 49 de LCSP i de trobar-se al corrent del compliment de les obligacions tributàries i amb la Seguretat Social imposades per les disposicions vigents.  
f) Declaració de les empreses vinculades als efectes previstos en estes bases, amb menció expressa de si alguna d'estes concorre en esta convocatòria.  
g) Si és el cas, documentació acreditativa en matèria d'igualtat, discapacitats i cooperatives per al supòsit d'empat previst en l'apartat 7.  
  
6.1.2. Documents per als empresaris espanyols.  
A més dels documents indicats anteriorment, els empresaris espanyols hauran de presentar els següents:  
a) Si l'empresa fóra persona jurídica, les escriptures de constitució i la de modificació, si és el cas, degudament inscrites en el Registre Mercantil, quan este requisit siga exigible per la legislació mercantil que li siga aplicable. Si no ho fóra, l'escriptura o document de constitució, de modificació, estatuts o acte fundacional, en què consten les normes per les quals es regula la seua activitat, inscrits, si és el cas, en el corresponent registre oficial.  
b) Els empresaris individuals hauran d'indicar si autoritzen a l'AVEN a obtindre directament les dades d'identificació personal (DNI o NIE). En cas de no autoritzar-se s'haurà d'aportar fotocòpia del DNI o NIE.  
6.1.3. Documents específics per als empresaris estrangers d'estats membres de la comunitat europea o signataris de l'Acord sobre l'espai econòmic europeu.  
A més dels documents comuns, estos empresaris hauran d'aportar els següents:  
a) Acreditació de la seua inscripció en els registres o presentació de les certificats que s'indiquen en l'annex I.1 del Reial Decret  
 1098/2001.  
b) Declaració de sotmetre's a la jurisdicció dels jutjats i tribunals espanyols de qualsevol orde, per a totes les incidències que de manera directa o indirecta pogueren sorgir de l'execució dels treballs, amb la renúncia, si és el cas, al fur jurisdiccional estranger que poguera correspondre a l'empresa seleccionada.  
Les empreses estrangeres presentaran els seus documents traduïts de forma oficial al castellà o valencià.  
6.1.4. Documents específics per als restants empresaris estrangers.  
A més dels documents comuns referits en el punt 1, hauran d'aportar:  
a) Informe expedit per la respectiva missió diplomàtica permanent espanyola o de l'Oficina Consular d'Espanya en l'àmbit territorial de la qual estiga el domicili de l'empresa, en què es faça constar que figuren inscrites en el corresponent registre local professional, comercial o anàleg o, si no n'hi ha, que actuen habitualment en el trànsit local en l'àmbit de les activitats a què s'estén l'objecte dels treballs a què es referixen les presents bases.  
  
b) Informe de la missió diplomàtica permanent d'Espanya o de la Secretaria General de Comerç Exterior del Ministeri d'Economia sobre la condició d'estat signatari de l'Acord sobre contractació pública de l'organització mundial del comerç o en cas contrari, de reciprocitat, en el qual s'acredite que l'estat de procedència de l'empresa estrangera admet al seu torn la participació d'empreses espanyoles en la contractació amb l'administració, en forma substancialment anàloga.  
Els documents aportats per estes empreses es presentaran traduïts de forma oficial al castellà o valencià.  
Tots els documents esmentats podran presentar-se en original o per mitjà de còpies autèntiques, d'acord amb la legislació vigent.  
6.2. Documentació tècnica  
Els sol·licitants acreditaran la solvència tècnica per mitjans que a continuació s'indiquen i hauran d'aportar els documents següents:  
- Activitat i camp d'actuació de l'empresa. Descripció de les diferents activitats desenvolupades per l'empresa (enginyeria, consultoria, etc.), així com àmbit d'actuació (energia, aigua, agricultura, medi ambient, etc.).  
- Relació dels principals treballs realitzats pel sol·licitant que incloga descripció, ubicació, imports, dates i dades de contacte de les comunitats de regants. Es requerix haver realitzat auditories energètiques en comunitats de regants en els últims tres anys. Els servicis, treballs o auditories realitzades s'acreditaran quan el destinatari siga una entitat pública, per mitjà de certificats expedits per l'òrgan competent i quan el destinatari siga un subjecte privat, per mitjà d'una declaració responsable del beneficiari privat. Així mateix, s'haurà de lliurar una còpia d'un exemple real d'auditoria realitzada en una d'estes comunitats de regants que s'han certificat, en la qual hauran d'aparéixer el nom de la comunitat de regants i la persona i número de contacte. Es poden ometre totes les altres dades que es consideren confidencials.  
  
- Organigrama intern i funcional de l'empresa. Descripció de l'estructura de l'empresa.  
- Titulacions acadèmiques i professionals de l'empresari, del personal de direcció de la consultora i, en particular, del personal responsable de l'execució dels treballs. Cal adjuntar el currículum tècnic dels responsables de l'execució dels treballs, i donar especial importància en l'experiència en el camp de l'assessorament energètic.  
- Descripció del personal tècnic o de les unitats tècniques, integrades o no en l'empresa, participants en l'execució dels treballs. Determinació de la fase de l'auditoria en què participaran. Adjuntar el currículum del personal tècnic o unitats tècniques, en el qual es detalle titulació o grau, anys d'experiència professional, experiència en el camp de l'assessorament energètic en comunitats de regants i en altres sectors.  
  
- Declaració que indique material i equips de mesura de què disposa per a la realització dels treballs. S'adjuntarà la documentació tècnica d'estos.  
- En el cas que així siga, indicació de la part dels treballs que l'empresari té el propòsit de subcontractar.  
- Realització d'un cronograma o pla de treball per a la realització d'una auditoria amb els terminis en què es preveu la realització de les principals tasques així com el responsable de cada una de les tasques.  
- Opcionalment s'indicaran les millores proposades (programes de tractament de dades, millores en la informació final dels estudis, etc.)  
  
L'empresa seleccionada haurà de desenvolupar les assessories energètiques amb els recursos humans presentats en la convocatòria. En el cas d'alguna modificació del grup de treball, haurà d'enviar-se a l'AVEN, abans del començament de l'auditoria, el currículum i una sol·licitud per escrit per a incloure el tècnic en el grup de treball.  
Només podran resultar seleccionades les persones físiques o jurídiques la finalitat o activitat de les quals tinga relació directa amb l'objecte del treball, i així ho acrediten degudament, i a més disposen d'una organització amb elements personals i materials suficients per a la correcta execució dels treballs.  
  
7. Criteris de selecció  
Per a cada una de les províncies de la Comunitat Valenciana se seleccionarà una empresa col·laboradora, que serà la que realitze els estudis de les comunitats de regants pertanyents a la província esmentada.  
Els criteris que serviran de base en la baremació per a seleccionar les empreses col·laboradores que es presenten a cada una de les províncies de la Comunitat Valenciana seran els següents:  
- Mitjans humans i tècnics Fins a 40 punts  
- Experiència en estudis energètics Fins a 55 punts  
- Millores Fins a 5 punts  
  
7.1. Mitjans humans i tècnics  
7.1.1 Mitjans humans  
L'equip d'auditors energètics que siga designat per l'empresa seleccionada haurà de posseir els coneixements necessaris per a la realització de càlculs tècnics i econòmics, així com la capacitat de realitzar i dirigir els mesuraments corresponents. L'equip humà mínim que haurà de tindre l'empresa sol·licitant i que intervindrà en la realització dels estudis serà de quatre tècnics mitjans o superiors amb els perfils següents: enginyers industrials, enginyers tècnics d'especialitats energètiques, enginyers agrònoms o agrícoles.  
Es valorarà fins a un màxim de 30 punts l'equip humà proposat (es tindrà en consideració el nombre de tècnics que vagen a intervindre amb dedicació plena durant el període de desenvolupament dels treballs, el perfil tècnic energètic i l'experiència en la realització d'auditories energètiques en comunitats de regants i en estudis energètics en altres sectors econòmics).  
7.1.2. Mitjans tècnics  
S'entendran per tals els equips i mitjans materials necessaris per a desenvolupar els treballs especificats en el punt quatre de les presents bases.  
Les empreses sol·licitants hauran de disposar, com a mínim, dels equips següents:  
- Analitzadors de xarxes elèctrics.  
- Mesuradors de cabal. Cabalímetres d'ultrasons, electromagnètics o d'un altre tipus.  
- Manòmetres o sondes de mesura de pressió.  
- Sondes de nivell.  
Qualsevol altre equip de què puga disposar l'empresa que li permeta obtindre millors resultats per a la realització de l'estudi, es valorarà fins a un màxim de 10 punts. En este apartat es podran incloure programes informàtics que permeten un millor tractament i anàlisi de les dades obtingudes.  
7.2. Experiència en estudis energètics  
No podran ser empreses col·laboradores aquelles que no tinguen experiència en la realització d'auditories energètiques en comunitats de regants (amb continguts semblants als establits en les presents bases) en els últims tres anys. Per a això, tal com s'establix en l'apartat 6.2, les empreses hauran d'aportar una relació dels principals treballs realitzats incloent descripció, ubicació, imports, dates i dades de contacte de les comunitats de regants i una còpia d'un estudi real d'una d'estes auditories realitzades. En el dit exemple d'auditoria, hauran d'aparéixer el nom de la comunitat de regants i la persona i número de contacte. Es poden ometre totes les altres dades que es consideren confidencials.  
  
S'acreditarà la capacitat i experiència dels auditors energètics per mitjà de presentació del currículum.  
Es valorarà fins a un màxim de 30 punts l'experiència de l'empresa en la realització d'auditories energètiques en comunitats de regants i en altres sectors econòmics.  
Es valorarà fins a un màxim de 15 punts la qualitat de l'estudi real presentat per l'empresa a manera d'exemple de realització d'auditories energètiques en comunitats de regants.  
Es valorarà amb 10 punts el que l'empresa posseïsca la seu social o l'emplaçament d'activitat a la província on sol·licita actuar com a empresa col·laboradora per a la realització dels estudis. Esta situació es justificarà a través de la targeta d'identificació fiscal, rebut de l'últim pagament de l'IAE o qualsevol altre document oficial en què es mostre clarament la dita situació.  
7.3. Millores  
Es valoraran aquelles millores que no estiguen incloses en els continguts que marca el present document i que suposen un increment de la qualitat i de la informació final de les auditories energètiques, fins a un màxim de 5 punts.   
En el cas d'igualtat de puntuació tècnica entre dos o més empreses, es preferirà, amb l'orde de prelació següent, la proposició presentada per aquella empresa que en el moment d'acreditar la solvència tècnica, complisca el que disposen les següents normes autonòmiques:  
  
1r) Presente el Pla d'Igualtat a què es referix l'article 46.1 de la Llei 9/2003, d'1 d'abril.  
2n) Tinga en la plantilla el nombre més gran de treballadors minusvàlids. (Decret 279/2004, de 17 de desembre, del Consell, en relació amb la disposició addicional sisena de la LCSP).  
3r) Les societats cooperatives. (Llei 8/2003, de 24 de març).  
L'AVEN es reserva el dret de declarar desert la selecció de les empreses col·laboradores en el cas que les empreses que es presenten no complisquen els criteris mínims establits en el present punt.  
  
  
8. Metodologia  
La metodologia que s'ha de seguir serà la indicada en cada una de les resolucions d'ajudes anuals que pogueren publicar-se per l'AVEN per a la realització d'auditories energètiques en comunitats de regants.  
Les ajudes per a la realització de les auditories energètiques seran concedides directament a les comunitats de regants, segons s'establisca en les resolucions d'ajuda.  
Posteriorment, l'AVEN notificarà a cada una de les empreses col·laboradores prèviament seleccionades i indicarà les comunitats de regants que han sigut beneficiàries de les ajudes perquè procedisquen a formalitzar els seus documents contractuals per a la realització dels estudis.  
Una vegada finalitzat correctament l'estudi segons els continguts mínims indicats en l'apartat 4 de les presents bases, la comunitat de regants pagarà a l'empresa col·laboradora la factura total dels treballs realitzats a través de:  
- Transferència bancària o xec nominatiu del cost del servici no subvencionat i de l'IVA total de la factura.  
- Lliurament del Xec Estalvia Energia corresponent al pagament de la part del servici subvencionat per l'AVEN.  
Finalment, una vegada lliurada la documentació de justificació indicada en la resolució d'ajudes, l'AVEN pagarà a l'empresa col·laboradora l'import del Xec Estalvia Energia.  
  
9. Terminis d'execució dels treballs  
Les empreses seleccionades s'hauran d'ajustar als terminis establits en cada una de les resolucions d'ajudes que pogueren publicar-se anualment. Per a l'any 2010, segons s'indica en la Resolució de 30 de desembre de 2010, s'establix com a data límit per al lliurament de l'auditoria energètica el 30 de setembre de 2011.   
Una vegada revisat per l'AVEN, el cap d'àrea d'energia emetrà un informe tècnic on es donarà validesa o no a l'estudi corresponent. En el cas que l'informe fóra negatiu, l'AVEN notificarà al beneficiari perquè, en el termini de 30 dies naturals des de la recepció de la notificació, esmene les deficiències detectades. Per a això, el beneficiari haurà d'aportar una nova còpia en paper i format electrònic de l'estudi corregit.  
Una vegada aprovat per l'AVEN la validesa de l'estudi, per a poder fer efectiu el cobrament del Xec Estalvia Energia la comunitat de regants a través de l'empresa col·laboradora haurà d'aportar els documents de justificació indicats en la resolució d'ajudes abans de l'acabament del termini màxim establit. Per a la convocatòria 2010 s'establix com a data límit el 30 de novembre de 2011.  
  
10. Procés de selecció de les empreses col·laboradores  
L'AVEN realitzarà el procés de selecció de les empreses col·laboradores encarregades de realitzar les auditories energètiques en comunitats de regants de conformitat amb el que establixen les presents bases, del qual no sorgirà cap relació contractual entre aquella i els seleccionats com a empreses col·laboradores, els quals podran firmar contractes amb les comunitats de regants que siguen beneficiàries de les ajudes.  
La selecció es realitzarà per mitjà d'un procés de licitació semblant al de concurs, en procediment obert.   
Les empreses seran seleccionades pel director de l'Agència Valenciana de l'Energia, amb un informe previ d'una comissió d'avaluació, formada pel cap d'àrea d'Energia, cap d'àrea d'Administració i cap del departament d'Eficiència Energètica.  
L'orde contenciós administratiu serà el competent per a resoldre les controvèrsies que es pogueren plantejar en la via jurisdiccional derivades del procés de selecció a què es contrau la present base.  
  
11. Seguiment  
Les auditories energètiques seran supervisades per l'AVEN. Durant l'execució dels estudis, la comunitat de regants a través de l'empresa col·laboradora que realitza l'estudi haurà de presentar periòdicament a l'AVEN els avanços produïts en l'auditoria i incloure les possibles correccions que des d'este organisme es facen al dit estudi. La no esmena de les deficiències o la presentació de la documentació fora del termini establit serà motiu de revocació o minoració segons corresponga.  
  
  
12. Responsabilitats de l'empresa col·laboradora  
- L'empresa col·laboradora haurà de complir amb els compromisos establits en les distintes resolucions d'ajudes anuals que pogueren publicar-se.  
- Els estudis s'hauran de realitzar segons el protocol d'auditories energètiques en comunitats de regants elaborat per l'IDAE, complint els continguts establits en l'apartat 4.  
- L'empresa col·laboradora és responsable de la qualitat tècnica dels treballs que desenvolupe i de les prestacions i servicis realitzats, així com de les conseqüències que es deduïsquen per a l'AVEN o per a tercers de les omissions, errors, mètodes inadequats o conclusions incorrectes.  
- L'empresa col·laboradora haurà d'acceptar com a mitjà de pagament de la comunitat de regants el Xec Estalvia Energia, corresponent a la part de la factura subvencionada per l'AVEN.  
- L'empresa col·laboradora seguirà la metodologia establida en les diferents resolucions d'ajudes per a la realització d'auditories energètiques en comunitats de regants que pogueren publicar-se anualment.   
  
- L'empresa col·laboradora ha d'estar disponible per a resoldre qualsevol tipus de qüestió o dubte realitzat per l'AVEN, referent a l'auditoria energètica.   
- L'empresa col·laboradora ha de mantindre la confidencialitat de tota la informació que li subministre a l'AVEN o qualsevol altra informació obtinguda o derivada de la realització dels treballs arreplegats en la present resolució, així com no fer-ne ús sense l'autorització expressa de l'AVEN.  
- L'empresa col·laboradora no podrà fer ús indegut dels contactes establits amb els responsables de les comunitats de regants a través de les auditories energètiques.  
L'incompliment d'algun dels apartats inclosos en les presents bases podrà donar lloc a la rescissió del compromís que es puga establir entre l'AVEN i l'empresa col·laboradora seleccionada.  
  
13. Publicitat. Obligacions  
L'empresa col·laboradora haurà d'incloure el logotip de l'AVEN i de l'IDAE en qualsevol document relacionat amb el projecte o activitat subvencionada. La inclusió dels logotips es realitzarà en qualsevol format en què estiga la documentació del projecte, açò és, paper, DVD, CD, pantalla informàtica, etc. Així mateix, estos logotips s'inseriran en el material divulgatiu relacionat amb la difusió del projecte.